กทม. ซ้อมใหญ่ประมวลผลคะแนนเลือกตั้ง 14 พ.ค. นี้ โดยจะนำผลที่ได้หลังการตรวจสอบขึ้นจอที่บริเวณหน้าลานคนเมืองศาลาว่าการกรุงเทพมหานคร
แพทย์หญิงวันทนีย์ วัฒนะ รองปลัดกรุงเทพมหานคร ตรวจการซ้อมใหญ่การประมวลผลคะแนนเลือกตั้งในวันที่ 14 พฤษภาคมนี้ โดยจะเป็นกระบวนการประสานงานกับทางผู้ปฏิบัติงานในพื้นที่ ซึ่งเป็นเจ้าหน้าที่สำนักงานเขตทั้ง 50 เขต และทางเจ้าหน้าที่ กกต.โดยจะมีการสรุปคะแนนลงในใบ 5/18 นำหลักฐานคะแนนนำมาตรวจสอบความถูกต้อง ก่อนจะพิมพ์คะแนนลงระบบ ECT Report รวบรวมจำนวน 20 หน่วยต่อ 1 ไฟล์ เมื่อรวบรวมครบในแต่ละเขตจะส่งผ่านเว็บบราวเซอร์เข้ามาที่ส่วนกลางที่ศาลาว่าการกรุงเทพมหานคร ซึ่งรายละเอียดในแต่ละเขต จะจำแนกออกเป็นรายแขวง โดยรวมกันมาเป็น 33 เขตเลือกตั้ง ซึ่งเจ้าหน้าที่ส่วนกลางที่เป็นทีมกลุ่มเขต ทั้ง 6 กลุ่ม จะมีการตรวจสอบความถูกต้อง หากยังมีข้อผิดพลาด จะส่ง เรื่องกลับไปที่สำนักงานเขตต้นทางเพื่อให้ตรวจสอบอีกครั้ง เมื่อตรวจสอบขั้นตอนอย่างถูกต้องเรียบร้อย จะนำเสนอผลขึ้นจอ ซึ่งทาง กกต. จัดเตรียมจอสำหรับประมวลคะแนนไว้ให้ประชาชน ที่บริเวณลานคนเมือง ศาลาว่าการกรุงเทพมหานคร จากการซ้อมใหญ่ทางกรุงเทพมหานครมีความพร้อมแล้วกว่าร้อยละ 90